CELEX: 62018CN0442
Language: fi
Date: 2018-07-05 00:00:00
Title: Asia C-442/18 P: Valitus, jonka Euroopan keskuspankki on tehnyt 5.7.2018 unionin yleisen tuomioistuimen (kuudes jaosto) asiassa T-251/15, Espírito Santo Financial (Portugal) v. EKP, 26.4.2018 antamasta tuomiosta

10.12.2018   
            
            
               FI
            
            
               Euroopan unionin virallinen lehti
            
            
               C 445/2
            
         
      Valitus, jonka Euroopan keskuspankki on tehnyt 5.7.2018 unionin yleisen tuomioistuimen (kuudes jaosto) asiassa T-251/15, Espírito Santo Financial (Portugal) v. EKP, 26.4.2018 antamasta tuomiosta
      (Asia C-442/18 P)
      (2018/C 445/02)
      Oikeudenkäyntikieli: englanti
      
         Asianosaiset
      
      
         Valittaja: Euroopan keskuspankki (asiamiehet: F. Malfrère ja M. Ioannidis, avustajanaan H.-G. Kamman, Rechtsanwalt)
      
         Muu osapuoli: Espírito Santo Financial (Portugal) SGPS, SA
      
         Vaatimukset
      
      
                  —
               
               
                  Unionin yleisen tuomioistuimen asiassa T-251/15, Espírito Santo Financial (Portugal) v. EKP, 26.4.2018 antaman tuomion (EU:T:2018:234) tuomiolauselman ensimmäinen kohta on kumottava.
               
            
                  —
               
               
                  Kanne on hylättävä siltä osin kuin se koskee EKP:n kieltäytymistä paljastaa sen luoton määrää, joka mainitaan EKP:n neuvoston 28.7.2014 pidetyn tapaamisen päätöksistä laaditun pöytäkirjan otteessa.
               
            
                  —
               
               
                  Edelliseen kohtaan nähden toissijaisesti asia on palautettava unionin yleiseen tuomioistuimeen.
               
            
                  —
               
               
                  Ensimmäisen oikeusasteen kantaja on velvoitettava korvaamaan kaksi kolmasosaa oikeudenkäyntikuluista ja EKP yksi kolmasosa.
               
            
         Oikeudelliset perusteet ja pääasialliset perustelut
      
      Ensimmäinen ja ainoa kanneperuste: Euroopan keskuspankkijärjestelmän ja Euroopan keskuspankin perussäännön (jäljempänä perussääntö) 10.4 artiklaa ja päätöksen 2004/258 (1) 4 artiklan 1 kohdan a alakohdan ensimmäistä luetelmakohtaa on rikottu.
      EKP väittää, että unionin yleinen tuomioistuin tulkitsi ja sovelsi virheellisesti perussäännön 10.4 artiklaa ja päätöksen 2004/258 4 artiklan 1 kohdan a alakohdan ensimmäistä luetelmakohtaa katsoessaan valituksenalaisessa tuomiossa ja erityisesti sen 55, 75–81, 124 ja 161 kohdassa, että EKP:n neuvoston on käytettävä pöytäkirjojen luovuttamista koskevaa harkintavaltaansa ”päätöksessä 2004/258 asetettujen edellytysten ja rajojen mukaisesti”, mikä käsiteltävässä asiassa merkitsee sitä, että EKP:n on esitettävä perusteet, joilla selitetään, kuinka EKP:n neuvoston päätöksistä laaditun pöytäkirjan sisältämien tietojen paljastamisella täsmällisesti ja tosiasiallisesti loukataan yleistä etua, joka liittyy EKP:n päätöksentekoelinten menettelyn luottamuksellisuuteen.
      Perussäännön 10.4 artiklassa asetetaan olettama siitä, että EKP:n neuvoston menettelyn sisältämät tiedot on pidettävä luottamuksellisina EKP:n itsenäisyyden ja tehokkuuden suojaamiseksi. Tätä primäärioikeuden sääntöä, josta ei voida poiketa sekundäärioikeudella, sovelletaan myös EKP:n neuvoston päätöksistä laaditun pöytäkirjan osiin. Tämä vahvistetaan päätöksen 2004/258 4 artiklan 1 kohdan a alakohdan ensimmäisessä luetelmakohdassa. Perussäännön 10.4 artiklassa säädetystä EKP:n neuvoston menettelyjen luottamuksellisuutta koskevasta yleisperiaatteesta seuraa, että EKP:n ei tarvitse noudattaa päätöksissään, jotka koskevat sen päätöksentekomenettelyjen julkistamista, päätöksessä 2004/258 säädettyjä aineellisia ja menettelyllisiä vaatimuksia. Sen ei erityisesti tarvitse selittää, kuinka EKP:n neuvoston tällaisten pöytäkirjojen julkistamisella täsmällisesti ja tosiasiallisesti loukataan yleistä etua, joka liittyy EKP:n neuvoston menettelyn luottamuksellisuuteen.
      
         (1)  Euroopan keskuspankin asiakirjojen saamisesta yleisön tutustuttavaksi 4.3.2004 tehty Euroopan keskuspankin päätös 2004/258/EY (EUVL L 80, s. 42).